C 214/160
MT
Il-Ġurnal Uffiċjali tal-Unjoni Ewropea
16.6.2023
Il-Ħamis 19 ta’ Jannar 2023
14.
Jindika l-ħtieġa ta' reviżjoni ambizzjuża tar-Regolament OKS bl-għan li jiżdied il-kontribut tagħha għall-introjtu tas-settur u l-istabbiltà tas-suq, kif ukoll għat-titjib tal-kummerċjalizzazzjoni tal-prodotti tas-sajd u jiżdied il-valur miżjud tagħhom; jenfasizza, f'dan il-kuntest, l-importanza li jinħolqu tikketti ċċertifikati tal-frott tal-baħar u mekkaniżmi tal-marka tal-prodotti tas-sajd, kif ukoll li tiżdied it-traċċabbiltà fil-katina tal-provvista, li min-naħa tagħha ttejjeb l-informazzjoni lill-konsumaturi, filwaqt li tħeġġiġhom jixtru frott tal-baħar minn sorsi lokali u sostenibbli u jżidu l-għarfien tagħhom dwar il-prodotti tas-sajd fuq skala żgħira;
15.
Jitlob li jiġu ffaċilitati programmi ta' appoġġ għas-sajd fuq skala żgħira permezz tal-FEMSA bl-għan li jittejbu l-ġestjoni tan-negozju u l-kapaċitajiet organizzattivi, jitnaqqsu l-ispejjeż tal-produzzjoni, jittejbu l-prezzijiet tal-ewwel bejgħ u tiġi żgurata s-sostenibbiltà ekonomika u ambjentali, b'mod partikolari permezz ta' flotta aktar sostenibbli u moderna;
16.
Jenfasizza d-diffikultajiet li s-settur tas-sajd fuq skala żgħira għadu għaddej minnhom, li jistgħu jiġu aggravati wkoll minn prezzijiet li jvarjaw u li qed jogħlew għall-fjuwil u inputs oħra, sitwazzjoni li taffettwa b'mod partikolari s-segmenti inqas kompetittivi tal-flotta, jiġifieri s-sajd fuq skala żgħira, artiġjanali u kostali;
It-titjib tal-kundizzjonijiet tal-operat u l-garanzija tal-futur tas-sajd fuq skala żgħira, artiġjanali u kostali
17.
Jilqa' l-fatt li l-FEMSA jipprovdi l-possibbiltà li jiġu appoġġati l-modernizzazzjoni, is-sostituzzjoni jew l-akkwist ta' magni aktar ġodda li jarmu inqas CO2, inklużi magni li jużaw teknoloġiji ġodda effiċjenti fl-użu tal-enerġija, u l-konverżjoni tal-magni tal-petrol; iqis li għandhom jintużaw l-ogħla rati ta' kofinanzjament eżistenti; iwissi li ħafna minn dawn is-soluzzjonijiet alternattivi ta' motorizzazzjoni għadhom ma ġewx żviluppati biżżejjed jew jinvolvu żieda sinifikanti fit-tunnellaġġ gross, bħal fil-każ ta' xi muturi elettriċi;
18.
Jissottolinja li f'ċerti reġjuni, il-parti l-kbira tas-settur tas-sajd fuq skala żgħira (SSF) jiddependi mis-sussidji fuq il-fjuwil; iwissi li l-proposta tal-Kummissjoni għal direttiva tal-Kunsill li tirriforma l-istruttura tal-Unjoni dwar tassazzjoni fuq prodotti tal-enerġija u l-elettriku (COM(2021)0563), billi ttemm l-eżenzjoni obbligatorja attwali għas-settur tas-sajd u tintroduċi rata minima ta' tassazzjoni, tpoġġi f'riskju l-vijabbiltà tal-parti l-kbira tas-segment tas-sajd fuq skala żgħira, li ma jistax jagħmel vjaġġi twal sabiex jagħti l-fjuwil mill-ġdid fil-portijiet bi prezzijiet aktar baxxi.
jistieden lill-Kummissjoni u lill-Istati Membri jiżguraw kundizzjonijiet ugwali fil-livell internazzjonali u għalhekk ikomplu jeżentaw lill-industrija tas-sajd mit-tassazzjoni fuq il-fjuwil; jisħaq li kwalunkwe approċċ ġdid ma għandux jirriżulta f'piż għas-sajd fuq skala żgħira u għandu jiffoka fuq soluzzjonijiet alternattivi li jippermettu lis-settur jikkombina tranżizzjoni ġusta lejn l-għanijiet stabbiliti fil-Patt Ekoloġiku mal-kapaċità li jirnexxi ekonomikament u jiggarantixxi kundizzjonijiet deċenti għall-ħaddiema tiegħu; iqis, f'dan ir-rigward, u minħabba l-inflazzjoni straordinarja attwali tal-prezzijiet tal-fjuwil, li l-Istati Membri jistgħu jipprevedu miżuri straordinarji biex jipprovdu għajnuna lis-segment tas-sajd fuq skala żgħira, kostali u artiġjanali għall-kostijiet tal-produzzjoni li mistennija jiżdiedu, b'mod partikolari fil-kamp ta' applikazzjoni tal-FEMSA u l-programmi operattivi nazzjonali;
19.
Jenfasizza d-diffikultajiet u l-effetti ekonomiċi u soċjali negattivi serji li l-kriżi tal-COVID-19 kellha fuq is-settur tas-sajd u l-importanza li l-Istati Membri jidderieġu l-fondi nazzjonali u tal-UE disponibbli, jekk ikun meħtieġ, kif ukoll il-kunsiderazzjoni ta' miżuri eċċezzjonali biex jgħinu lis-sajjieda, inkluż il-ħaddiema, jegħlbu l-kriżijiet jew id-disturb fis-suq; jistieden lill-Istati Membri jużaw ir-riżorsi disponibbli permezz tal-mekkaniżmi ta' kriżi biex jappoġġaw is-sajd fuq skala żgħira; jissottolinja li, minkejja l-kriżi, is-settur tas-sajd kostali fuq skala żgħira għadu jiffunzjona, u jagħti liċ-ċittadini tal-UE aċċess għall-frott tal-baħar, speċjalment fir-reġjuni kostali iżolati, fil-gżejjer u fir-reġjuni ultraperiferiċi;
20.
Iħeġġeġ lill-Istati Membri jallokaw fondi mill-Faċilità għall-Irkupru u r-Reżiljenza għall-investiment fil-flotta kostali fuq skala żgħira bil-għan li jgħinu lis-sajjieda u lill-operaturi li jagħmlu xogħol assoċjat, l-aktar in-nisa, bħal dawk li jsewwu x-xbieki, l-assistenti u dawk li jippakkjaw fuq l-art, u l-ħaddiema;
21.
Iħeġġeġ lill-Kummissjoni tiffaċilita, taħt il-patroċinju tal-FEMSA, l-appoġġ speċifiku għas-settur tas-sajd fuq skala żgħira għall-installazzjoni ta' infrastruttura għall-ħżin, l-iffriżar u t-tkessiħ u għaż-żamma tal-katina ta' tkessiħ mid-dgħajsa sal-konsumatur finali; iqis li dan l-appoġġ huwa element deċiżiv biex is-segment tas-sajd fuq skala żgħira jkun jista' jieħu vantaġġ sħiħ mir-riżorsi tas-sajd – mingħajr ma jeqred jew inaqqas l-istokkijiet – kif ukoll biex jiżgura provvista u konsenja regolari ta' prodotti friski u ta' kwalità għolja lill-pubbliku, lis-settur tal-Horeca u lill-industrija tal-ipproċessar tal-ikel;